Sjálfvirkar pökkunarlínur og nýjasti tækjabúnaður . Í nóvember sl. hófst starfssemi í nýju og glæsilegu húsnæði Útgerðarfélags Akureyringa . Eitt ár leið frá því ákveðið var að rífa gamla bragga og reisa hið nýja húsnæði , þar til það var tilbúið til notkunar . „ Nýja húsnæðið er mjög góð viðbót við vinnsluna hér . Húsnæðið er hannað til að mæta ýtrustu kröfum fyrir framtíðar fiskvinnslu . Það er hátt til lofts og vítt til veggja . Í húsinu eru nýjar sjálfvirkar pökkunarlínur fyrir bæði ferskar og frosnar afurðir auk hitastýrðs afgreiðslurýmis sem bættir vörumeðhöndlun til muna . Það er mikið af nýjum tækjabúnaði sem tekur tíma að stilla saman og læra á , en starfsfólkið hefur verið mjög jákvætt og ákveðið í að láta hlutina ganga , " segir Gestur Geirsson , framkvæmdastjóri landvinnslu Samherja á vef fyrirtækisins . „ Með þessari nýju byggingu , samhliða breytingum á vinnslunni , förum við í stórum skrefum inn í breytta framtíð þar sem möguleikar okkar til að þjóna viðskiptavinum okkar með fjölbreyttari afurðir eru orðnir mun meiri en áður , “ segir Þorsteinn Már Baldvinsson forstjóri Samherja . „ Eitt af markmiðum þessara breytinga var að fækka störfum sem eru líkamlega erfið og auka öryggi og velferð starfsfólksins sem hjá okkur vinnur . Það er mat okkar að vel hafi tekist til . Með þessum breytingum höldum við áfram að vera í forystu í fiskveiðum og vinnslu á hvítfiski , ekki bara á Íslandi heldur í heiminum . “ Hjá ÚA starfa um 150 manns og mikil verðmætasköpun á sér stað í fiskvinnslunni .